Pozrite si jediný gól zápasu Slovensko - Švédsko, ktorý z penalty strelil Emil Forsberg, keď prekonal Martina Dúbravku.
PETROHRAD. Stredopoliar Robin Quaison využil skvelú akciu Švédska a dostal sa až pred slovenského brankára Martina Dúbravku.
Ten chcel zachytiť loptu, ale súper mu ju stihol vypichnúť. Dúbravka tak namiesto lopty so sebou zobral Švéda a rozhodca nariadil penaltu.
Z bieleho bodu sa nemýlil Emil Forsberg. Dúbravka síce vystihol smer strely, ale švédsky útočník poslal loptu prudko priamo k tyči a nezaváhal.
Forsbergov gól sa ukázal ako víťazný, skóre duelu sa už nemenilo. Slovensko tak nestačilo na Švédsko, ktorému v druhom zápase na ME vo futbale podľahlo tesne 0:1.
Dúbravka za nedovolený zákrok v pokutovom území inkasoval aj žltú kartu. V zápase však Slovensko viackrát podržal.
"Podľa mňa to penalta nebola. Nemal som pocit, že by som protihráča podkopol. Bol to pre mňa šok," vravel po zápase Dúbravka.
Vôbec sa však nedarilo hráčom v poli, ktorí nevystrelili na švédsku bránu ani raz.